KIRJALLINEN KYSYMYS E-1652/03

esittäjä(t): Eija-Riitta Korhola (PPE-DE) komissiolle

(16. toukokuuta 2003)

Aihe: Lukkoseppäalan sääntely EU:ssa

Viitaten parlamentin jäsenen Roberta Angelillin kirjalliseen kysymykseen E-2454/98(1) ja komission jäsenen Mario Montin 2. lokakuuta 1998 komission puolesta antamaan vastaukseen, totean, että kollega Angelillin heinäkuussa 1998 esittämät huolenaiheet lukkoseppäalan sääntelyn puutteesta yhteisössä ovat edelleen ajankohtaisia; toisaalta olisi kyettävä palvelemaan EU:n alueella sijoittautumisoikeuden toteutumista ja vapautta tarjota palveluita ja toisaalta varjeltava henkilön ja omaisuuden suojaa. Jälkimmäisen kannalta tämä ammattikunta on kirjaimellisesti avainasemassa.

Näkeekö komissio toisaalta eurooppalaisten vapauksien ja toisaalta alan harjoittamiseen liittyvien turvallisuusvaatimusten välisen tasapainon herkkyyden?

Onko komissiolla aikeita laatia yhtenäisiä säädöksiä lukkosepän ammatin harjoittajaksi pääsystä?

Mitkä ammatit tällä hetkellä ovat säänneltyjä ammatin harjoittajaksi pääsyn osalta yhteisön lainsäädännössä?

(1) EYVL C 142, 21.5.1999, s. 17.

Frits Bolkesteinin komission puolesta antama vastaus

(10. kesäkuuta 2003)

Lukkosepän ammattipätevyyden tunnustaminen kuuluu direktiivin 1999/42/EY(1) soveltamisalaan. Direktiivin 4 artiklassa toistetaan direktiivin 64/427/ETY vastaava kumottu säännös ilman muutoksia, ja sen mukaan jos toiminnan harjoittamiseen ryhtymiseksi tai toiminnan harjoittamiseksi jäsenvaltiossa edellytetään yleisiä tai erityisiä tietoja ja kykyjä, kyseisen jäsenvaltion on hyväksyttävä riittäväksi todisteeksi näistä tiedoista ja kyvyistä tämän toiminnan harjoittaminen toisessa jäsenvaltiossa tietyn ajan (periaatteessa kuusi vuotta) joko itsenäisenä ammatinharjoittajana tai yritysjohtajana. Vaihtoehtoisesti ne ammattihenkilöt, jotka eivät täytä mainitussa 4 artiklassa ammattikokemukselle asetettuja vaatimuksia, voivat pyytää tutkintotodistuksensa, todistuksensa tai muun muodollista kelpoisuutta osoittavan asiakirjansa tunnustamista direktiivin 3 artiklan edellytysten mukaisesti. Jos hakijan hankkiman ja vastaanottavan jäsenvaltion vaatiman pätevyyden välillä ilmenee oleellisia eroja, vastaanottava jäsenvaltio voi vaatia hakijalta kelpoisuuskoetta tai sopeutumisaikaa annettujen yksityiskohtaisten sääntöjen mukaisesti.

Edellä todetun johdosta lukkoseppäalaa säännellään vastavuoroisella tunnustamismenettelyllä, joka ei perustu koulutukselle asetettujen vähimmäisvaatimusten eikä ammattiin pääsylle asetettujen vaatimusten koordinointiin. Sen vuoksi periaatteessa jäsenvaltioiden tehtävänä on säännellä ammatteja alueellaan, ja kansallisessa sääntelyssä otetaan tarvittaessa huomioon ammattien harjoittamiseen liittyvät turvallisuusvaatimukset. Ammattiin pääsyn edellytysten koordinointi, joka johtaisi ainakin yhdessä jäsenvaltiossa aiheesta lailla säädettyjen periaatteiden muuttamiseen, edellyttää EY:n perustamissopimuksen 47 artiklan 2 kohdan mukaisesti neuvoston yksimielisesti antamaa direktiiviä. Komission käytettävissä olevien tietojen perusteella jäsenvaltiot eivät kuitenkaan näytä olevan halukkaita lisäämään koordinointia tällä alalla.

Ammatit, joiden harjoittamiseen ryhtymisen edellytyksiä koordinoidaan tätä nykyä yhteisön lainsäädännön nojalla, ovat lääkärin, kätilön, yleissairaanhoidosta vastaavan sairaanhoitajan, hammaslääkärin, eläinlääkärin ja proviisorin sekä tilintarkastajan ammatit.

(1) Euroopan parlamentin ja neuvoston direktiivi 1999/42/EY, annettu 7 päivänä kesäkuuta 1999, tutkintotodistusten tunnustamisjärjestelmän perustamisesta vapauttamisdirektiivien ja siirtymätoimenpiteistä annettujen direktiivien soveltamisalaan kuuluvan ammatillisen toiminnan osalta sekä tutkintotodistusten yleisen tunnustamisjärjestelmän täydentämisestä, EYVL L 201, 31.7.1999.